2017/0247 (COD)

Prijedlog

UREDBE EUROPSKOG PARLAMENTA I VIJEĆA

o izmjeni Uredbe (EU) br. 1303/2013 u pogledu promjena koje se odnose na sredstva za gospodarsku, socijalnu i teritorijalnu koheziju te sredstva za cilj „Ulaganje za rast i radna mjesta” i cilj „Europska teritorijalna suradnja”

EUROPSKI PARLAMENT I VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 177.,

uzimajući u obzir prijedlog Europske komisije,

nakon prosljeđivanja nacrta zakonodavnog akta nacionalnim parlamentima,

uzimajući u obzir mišljenje Europskoga gospodarskog i socijalnog odbora,

nakon savjetovanja s Odborom regija,

djelujući u skladu s redovnim zakonodavnim postupkom,

budući da:

(1)Uredbom (EU) br. 1303/2013 Europskog parlamenta i Vijeća utvrđuju se zajednička i opća pravila koja se primjenjuju na europske strukturne i investicijske fondove.

(2)U skladu s člankom 7. stavkom 1. Uredbe Vijeća (EU, Euratom) br. 1311/2013 i člankom 92. stavkom 3. Uredbe (EU) br. 1303/2013 Komisija je 2016. preispitala ukupnu dodjelu sredstava za sve države članice u okviru cilja kohezijske politike „Ulaganje za rast i radna mjesta” za razdoblje 2017.–2020.

(3)U skladu s člankom 7. stavkom 3. Uredbe (EU, Euratom) br. 1311/2013 i člankom 92. stavkom 3. Uredbe (EU) br. 1303/2013 Komisija je predstavila rezultate preispitivanja Vijeću i Europskom parlamentu. U Komunikaciji se navodi da na temelju najnovijih statističkih podataka postoji kumulativna divergencija veća od +/–5 % između ukupnih i preispitanih sredstava u Belgiji, Češkoj, Danskoj, Estoniji, Irskoj, Grčkoj, Španjolskoj, Hrvatskoj, Italiji, Cipru, Nizozemskoj, Sloveniji, Slovačkoj, Finskoj, Švedskoj i Ujedinjenoj Kraljevini. Usto, navodi se i da će Cipar, na temelju podataka o bruto nacionalnom dohotku po stanovniku u razdoblju 2012.–2014., od 1. siječnja 2017. biti u potpunosti prihvatljiv za potporu iz Kohezijskog fonda.

(4)U skladu s člankom 7. stavcima 4. i 5. Uredbe (EU, Euratom) br. 1311/2013 i člankom 92. stavkom 3. Uredbe (EU) br. 1303/2013 sredstva dodijeljena tim državama članicama treba prilagoditi na odgovarajući način, pod uvjetom da ukupni neto učinak tih prilagodbi ne bude viši od 4 milijarde EUR.

(5)U mjeri u kojoj je preispitivanje utjecalo na godišnju raščlambu ukupnih sredstava prema državama članicama u okviru cilja „Ulaganje za rast i radna mjesta” i u okviru cilja „Europska teritorijalna suradnja” te na Inicijativu za zapošljavanje mladih (dalje u tekstu „Inicijativa”) provedeno je Provedbenom odlukom Komisije (EU) 2016/1941.

(6)Ukupni neto učinak tih prilagodbi je povećati sredstva za gospodarsku, socijalnu i teritorijalnu koheziju za 4 milijarde EUR. To bi se povećanje trebalo odražavati u članku 91. stavku 1. Uredbe (EU) br. 1303/2013, koji bi se stoga trebao na odgovarajući način prilagoditi.

(7)Trebalo bi na odgovarajući način prilagoditi sredstva za cilj „Ulaganje za rast i radna mjesta” i njihovu raspodjelu među slabije razvijenim regijama, tranzicijskim regijama, razvijenijim regijama, državama članicama koje podupire Kohezijski fond i najudaljenijim regijama, kako je utvrđeno u članku 92. stavku 1. Uredbe (EU) br. 1303/2013.

(8)U skladu s člankom 14. stavkom 1. Uredbe (EU, Euratom) br. 1311/2013 razlike koje preostaju do gornjih granica višegodišnjeg financijskog okvira (dalje u tekstu „VFO”) za odobrena sredstva za preuzimanje obveza predstavljaju ukupne razlike VFO-a za obveze koje je potrebno staviti na raspolaganje iznad gornjih granica utvrđenih u VFO-u za razdoblje od 2016. do 2020. za ciljeve politike povezane s rastom i zapošljavanjem, osobito zapošljavanjem mladih. Uredbom Vijeća (EU, Euratom) br. 2017/1123 izbrisano je ograničenje razlika koje preostaju do gornjih granica VFO-a za odobrena sredstva za preuzimanje obveza za razdoblje od 2014. do 2017., čime se omogućilo proširenje Inicijative za zapošljavanje mladih do 2020. i povećanje posebne dodjele za Inicijativu za 1,2 milijarde EUR prema sadašnjim cijenama za razdoblje 2017.–2020. Stoga bi na odgovarajući način trebalo prilagoditi posebnu dodjelu sredstava za Inicijativu kako je utvrđena u članku 91. stavku 1. i članku 92. stavku 5. Uredbe (EU) br. 1303/2013.